1)

Muutetaan jakso ”1. Tekstiilikuituja koskevat arviointiperusteet” seuraavasti: a) Korvataan toinen alakohta seuraavasti: ”Mitä tahansa kuitua, mukaan lukien edellä lueteltuja, voidaan käyttää täyttämättä tekstiilikuituja koskevia arviointiperusteita, jos kuidun osuus tuotteen kokonaispainosta on alle 5 prosenttia tai jos kuitua käytetään pehmusteena tai vuorauksena. Polyamidia ja polyesteriä lukuun ottamatta tekstiilikuituja koskevia arviointiperusteita ei tarvitse täyttää seuraavissa tapauksissa: i) Koko tuotteen ei tarvitse täyttää arviointiperusteita, jos kuiduissa on kierrätettyä sisältöä, joka muodostaa vähintään 70 painoprosenttia tuotteen kaikista kuiduista; ii) Yksittäisten kuitujen ei tarvitse täyttää arviointiperusteita, jos ne sisältyvät ympäristömerkin saaneeseen tuotteeseen, jonka kuitutyyppi sisältää vähintään 70 painoprosenttia kierrätettyä sisältöä. Laskettaessa puuvillan prosenttiosuutta tuotteessa, jonka on noudatettava arviointiperustetta 1 a tai 1 b, kierrätetyn puuvillakuidun määrä on vähennettävä vaadituista vähimmäisprosenttiosuuksista lukuun ottamatta alle 3-vuotiaille lapsille tarkoitettuja vaatteita.” b) Muutetaan arviointiperuste 1 seuraavasti: i) Korvataan toinen ja kolmas luetelmakohta seuraavasti: ”— Ainoastaan silloin, kun luonnonmukaisesti tuotettua puuvillaa koskeva väittämä tehdään arviointiperusteen 28 nojalla, tuotantomenetelmää 1 a käytettäessä kaiken luonnonmukaisesti tuotetun puuvillan kanssa sekoitettavan tavanomaisen puuvillan ja IPM-puuvillan on oltava peräisin muista kuin muuntogeenisistä lajikkeista; — Laskettaessa puuvillan prosenttiosuutta tuotteessa, jonka on noudatettava arviointiperustetta 1 b, luonnonmukaisesti tuotetun puuvillakuidun määrä on vähennettävä vaaditusta vähimmäisprosenttiosuudesta. — Kaiken luonnonmukaisesti tuotetun puuvillan ja IPM-puuvillan on oltava täysin jäljitettävissä arviointiperusteen 1 d mukaisesti, ja todentaminen hyväksytään ostetun vuotuisen puuvillamäärän tai lopputuotteen sisällön perusteella;” ii) Korvataan arviointiperusteen 1 a neljäs kohta seuraavasti: ”Luonnonmukaisesti tuotetun puuvillan kanssa sekoitettujen tavanomaisen puuvillan ja IPM-puuvillan osalta todisteeksi sääntöjen noudattamisesta hyväksytään tavanomaisia geenimuunnoksia koskeva kvalitatiivinen seulontatesti, joka suoritetaan muuntogeenisten organismien testausta koskevien EU:n vertailumenetelmien (*1) mukaisesti ja jonka tulos osoittaa sisällön olevan muuntogeenisistä organismeista vapaa. Testit on tehtävä kustakin alkuperämaasta tuleville raakapuuvillanäytteille ennen märkäkäsittelyä. IPM-puuvillan sertifiointi järjestelmillä, jotka kieltävät muuntogeenisen puuvillan käytön, hyväksytään todisteeksi sääntöjen noudattamisesta. (*1) Euroopan komissio, Euroopan unionin muuntogeenisten elintarvikkeiden ja rehujen vertailulaboratorio – muuntogeenisten organismien havaitsemisen kvalitatiiviset PCR-menetelmät, http://gmo-crl.jrc.ec.europa.eu/gmomethods/”" iii) Muutetaan arviointiperuste 1 b seuraavasti: — Korvataan kolmannen kohdan toinen virke seuraavasti: ”Todentaminen on tehtävä joko vuosittain kunkin alkuperämaan osalta tai kaikelle tuotteen valmistamista varten ostetulle IPM-puuvillalle annettujen sertifikaattien perusteella.” — Poistetaan viides kohta. iv) Korvataan arviointiperusteen 1 c toinen ja kolmas kohta seuraavasti: ”Aldikarbi, aldriini, kamfekloori (toksafeeni), kaptafoli, klordaani, 2,4,5-T, klordimeformi, sypermetriini, DDT, dieldriini, dinosebi ja sen suolat, endosulfaani, endriini, heptakloori, heksaklooribentseeni, heksakloorisykloheksaani (kaikki isomeerit), metamidofossi, metyyliparationi, monokrotofossi, neonikotinoidit (klotianidiini, imidaklopridi, tiametoksaami), parationi ja pentakloorifenoli. Puuvillan testauksessa havaittujen lueteltujen torjunta-aineiden kokonaismäärä saa olla enintään 0,5 ppm.” v) Korvataan arviointiperusteen 1 d i ja ii kohta seuraavasti: ”i) Vuosittain ostetun määrän perusteella: Viljelijöiltä tai tuottajaryhmiltä vuosittain ostetusta puuvillamäärästä ja/tai sertifioidun puuvillan kokonaispainosta on toimitettava todisteeksi kirjanpitotiedot ja/tai laskut raakakankaan tuotantoon asti. ii) Lopputuotteen perusteella: Kehruu- ja/tai kankaantuotantovaiheista on toimitettava asiakirjat, jotka vastaavat kussakin lopputuotteessa käytetyn puuvillaan määrää. Kaikissa asiakirjoissa on mainittava eri puuvillalajien valvontaelin tai sertifioija.” vi) Korvataan arviointiperusteen 3 a kolmas ja neljäs kohta seuraavasti: ”Arviointi ja todentaminen: Hakijan on toimitettava joko edellä mainitut asiakirjat tai laadittava testausselosteet, jolloin testauksessa on käytettävä seuraavaa menetelmää: IWTO draft test method 59. Testi on tehtävä raakavillan myyntierille tai viljelijän erille alkuperämaan mukaan (mikäli maita on useampi) ja ennen märkäkäsittelyä. Kustakin käsittelyerästä on testattava vähintään yksi useita viljelijän eriä tai myyntieriä kattava kokoomanäyte kustakin alkuperämaasta. Kokoomanäytteeseen on sisällyttävä jompikumpi seuraavista: i) villakuituja vähintään 10:stä sattumanvaraisesti valitusta viljelijän erästä tai myyntierästä (alkuperämaan mukaan), mikäli käsittelyerässä on yli 10 myyntierää kyseisestä alkuperämaasta, ii) yksi näyte käsittelyerään toimitettavaa myyntierää tai viljelijän erää kohti (sen mukaan kumpi on pienempi), mikäli käsittelyerässä on alle 10 myyntierää kyseisestä alkuperämaasta, Vaihtoehtoisesti kaikista käsittelyerän viljelijän eristä tai myyntieristä voidaan toimittaa testausselosteet. Mikäli hakijalle on myönnetty poikkeus, hakijan on toimitettava todisteet, joista ilmenee pesulaitoksen kokoonpano, sekä laboratorion testausselosteet, joista ilmenee pesujäämissä ja liejussa mahdollisesti olevien ulkoloislääkkeiden hajoaminen.”